טיפול בפצועים בפיגוע ליד בית לוינשטיין (צילום: נוי פרץ)

(צילום: עידו ארז) עוברי אורח הצליחו לנטרל את המחבל יחד עם שוטרים. אזרחים זועמים שהתקהלו במקום קיללו את השוטרים. "במקום להגן על המחבל ולהציל את חייו הייתם צריכים לירות בו כדור", אמרו. הוא נמצא בחדר הטראומה ויועבר לניתוח. הפיגוע התחיל למעשה ברחוב ירושלים. המחבל ניגש לאנשים שעמדו בתחנת האוטובוס והחל לדקור אותם. שני צעירים שעובדים במרכז המסחרי באזור סיפרו: "ראינו את המחבל דוקר אדם מבוגר שעמד בתחנה. מיד הבנו שזה פגוע וצעקנו 'מחבל, מחבל'. הוא עזב את הסכין והתחיל לברוח מהמקום לכיוון רחוב אחוזה". "רדפנו אחריו ואז הוא שלף סכין נוספת, קטנה יותר. וניסה כל הזמן לדקור אותנו. צעקנו לנהגים שיעזרו לנו ואז הם עיכבו אותו. הצלחנו לתפוס אותו והוא קיבל הרבה מכות". "תוך כדי נסיעה אני רואה אדם שרץ עם חפץ ביד", סיפר נהג מונית. "מיד הבנתי שמדובר בפיגוע. ירדתי מהמונית והתחלתי לרדוף אחריו. הצלחנו לתפוס אותו. הוא קיבל מכות. הגיעו שוטרים ואנשים נוספים שהגנו עליו. אני לא מבין למה". מפקד מחוז מרכז במשטרה, ניצב מוטי כהן, שיבח את אומץ לבם של האזרחים.

(צילום: עידו ארז)

שעה קודם נפצע בן 32 קל בפיגוע דקירה, גם כן ברחוב אחוזה. אזרחים היכו את המחבל אחרי הדקירה והשתלטו עליו. הוא נפצע בינוני. המחבל הוא טארק דוויק, בן 22 מהכפר א-ראם בצפון ירושלים ובעל תעודת זהות כחולה. הוא הגיע לתחנת אוטובוס ודקר אדם שהמתין בה. הנדקר נאבק עם המחבל, ואזרחים שהיו במקום השתלטו על המחבל עד להגעת השוטרים. "הוא צעק 'אללה אכבר' ודקר אותו כמה פעמים", סיפר מיקי רחבי, אחד האזרחים שהשתלטו על המחבל. "אתה לא פוחד מכלום. כמו במלחמה. או שהוא נהרג או שאני. אחד מהשניים. אתה לא חושב באותו רגע. עשינו מה שאנחנו צריכים לעשות, רק לא סיימנו את העבודה". ראש העיר רעננה זאב בילסקי סיפר במשדר ynet כי המחבל ספג מכות מהאזרחים שתפסו אותו. לדבריו, הפצוע סיפר לו כי הוא חשד בדוקר והסתכל עליו. "הוא אמר שהוא ראה שיש בו משהו. כנראה שבגלל זה הדקירות לא היו כנראה במקומות שהדוקר רצה, והפצוע נאבק איתו".

בזירת הפיגוע הראשון ברעננה הבוקר (צילום: נטעלי ויינר)

(צילום: נטעלי ויינר)

המחבל בזירת הפיגוע

זירת הפיגוע (צילום: ברק בן דרור)

(צילום: google maps)

אחרי יום דמים אתמול בירושלים עם לא פחות מארבעה פיגועים, הבוקר נפתח בשקט מתוח בבירת ישראל. אתמול אירעו ארבעה פיגועים בירושלים: בקו 185 נדקר חייל שמחבל ניסה לחטוף את נשקו. אזרחים ושוטרים חיסלו את המחבל מוחמד שמאסנה, בן 22 מהכפר קטנה באזור ירושלים. בבית החולים הדסה עין כרם בירושלים עדיין מאושפז החייל בן ה-19 שנפצע והוא צפוי להשתחרר הבוקר.

אתמול בצהריים אירעו שני פיגועים בירושלים תוך שעה. בן 13 נדקר בפסגת זאב על ידי שני מחבלים נערים נפצע קשה מאוד והבוקר לא חל שינוי במצבו. מצבו של בן ה-21 שנפצע קשה מוגדר יציב. קודם לכן דקרה מחבלת לוחם מג"ב ופצעה אותו קל בגבעת התחמושת, סמוך למטה הארצי של המשטרה.

הבוקר בירושלים החל עם סיכול פיגוע של מחבל מג'בל מוכבר שהגיע לשער האריות וניסה לבצע פיגוע דקירה. הוא הצליח לדקור לוחם, אך הסכין ננעצה באפודו והוא חוסל.

היום פתחו בשביתה כללית במגזר הערבי, ובערב צפויה עצרת ימין גדולה במחאה נגד הטרור. ועדת המעקב של ערביי ישראל הכריזה בתחילת השבוע על פתיחת השביתה במגזר כאות הזדהות עם המאבק נגד מה שהם מכנים "המדיניות של ישראל באל-אקצה".

השביתה אמורה לכלול את בתי הספר, מוסדות הציבור ובתי העסק ביישובים הערביים. אחר הצהריים תתקיים הפגנה המונית בסכנין, שאליה צפויים להגיע אלפי אנשים.

במקביל, בערב תתקיים מול בית ראש הממשלה עצרת ימין שתעמוד בסימן "ישראל מאוחדת במלחמה בטרור", ובמסגרתה יקראו המשתתפים למיגור הטרור ולחיזוק ההתיישבות.

העצרת מהווה נקודת שיא במחאה שהתחילה מיד לאחר הלווייתם של בני הזוג הנקין. ההחלטה על קיום העצרת הגיעה לאחר דיונים ארוכים שהתקיימו בנוגע לדרכי המאבק ולאופיו. מאז רצח בני הזוג הנקין שובתים ראשי הרשויות ביהודה ושומרון מול ביתו של ראש הממשלה, במאהל שהקים ראש מועצת שומרון, יוסי דגן.